ՄԱՍԻՍԻ ՔԱՂԱՔԱՊԵՏ ԴԱՎԻԹ ՀԱՄԲԱՐՁՈՒՄՅԱՆԻ ՇՆՈՐՀԱՎՈՐԱԿԱՆ ԽՈՍՔԸ ՀԱՆՐԱՊԵՏՈՒԹՅԱՆ ՏՈՆԻ ԱՌԹԻՎ

Սիրելի՛ հայրենակիցներ,
Շնորհավորում եմ ձեզ Հանրապետության տոնի կապակցությամբ:
1918թ. մայիսի 28-ը մեր պատմության ամենավառ էջերից մեկն է, որը գրվեց կյանքի ու մահվան կռվի ելած հայորդիների արյան գնով: Այլ ճանապարհ չկար՝ վտանգված էր հայրենի հողը: Սարդարապատում, Բաշ-Ապարանում, Ղարաքիլիսայում տարած հաղթանակներն ապացուցեցին աշխարհին, որ հայի ոգին անկոտրում է:
1918 թվականի մայիսյան հերոսամարտերի հաղթանակով հռչակվեց Հայաստանի Առաջին Հանրապետությունը, և իրականություն դարձավ հայ ժողովրդի դարավոր երազանքը:
Փառք ու պատիվ այն հայորդիներին, ովքեր պայքարեցին հանուն հայրենիքի ու կերտեցին մայիսի 28-ը, խոնարհում այն հերոսների հիշատակին, որոնց կյանքի գնով ունեցանք հաղթական մայիսի 28-ը:
Կրկին շնորհավորելով տոնի առթիվ՝ մաղթում եմ, որ արժանի լինենք մեր նախնիներից ժառանգած երկրին և ավելի ծաղկուն ու զարգացած փոխանցենք գալիք սերունդներին: